29.11.2019

Úvodná katechéza: **Som veriaci kresťan katolík**

Kto vlastne som? Kam siahajú korene môjho počiatku? Prečo vlastne existujem? Má môj život nejaký cieľ, zmysel? Nad týmito otázkami sa zamýšľa a hľadá odpoveď každý úprimný človek. Mnohí sa pokúšajú dať uspokojivé odpovede na tieto otázky. Jednou z nich ponúka kresťanská Katolícka viera. Prečo prijímame túto odpoveď? Poďme sa na to spoločne pozrieť.

**Som veriaci:** „Každý v niečo verí“ – „to je pravda“. „Každý ma právo veriť v čo, či koho chce“ – „aj to je pravda“. „Je jedno v čo, alebo koho verím" – „to pravda teda nie je“. Prečo? Úlohou viery je dať odpoveď na otázku o zmysle života, na to, čo je Pravda, čo je Dobré. Iba ten kto kráča v Pravde a koná to, čo je Dobré, môže skutočne žiť... Bolo by nesprávne a neúprimné tvrdiť, a skúsenosť tomu dáva za pravdu, že kto koná zle a riadi sa klamstvom, „žije“, v zmysle života, ktorí ho opravdivo a uspokojivo napĺňa. Ono to nie je hneď a jasne zjavné, lebo ľudia to, čo nosia vo svojom srdci, to ako sa opravdivo cítia, dokážu majstrovský ukrývať. Avšak čas a smrť všetko preverí.

**Som kresťan:** (*odvodené od Kristus: kresťan, kristovec, ten kto patrí Kristovi, nasleduje ho*...) Som ten, kto verí, že tú jedinú správnu, pravdivú odpoveď o zmysle života, jeho pôvode a cieli, ponúka jediný pravý Boh, ktorý sa nám zjavil v Ježišovi Kristovi svojom Synovi, ktorý sa stal človekom. Ježiš Kristus je reálna historická osoba. Zmieňujú sa o ňom aj historické nie náboženské spisy. Ježiš medzi iným aj o sebe vyhlásil: „*Ja som Cesta, Pravda a Život. Nik nepríde k Otcovi (Bohu), iba cezo mňa*“(Jn 14, 6). Alebo: „*Kto mňa vidí, vidí Otca* (Boha)“(Jn, 14, 9). Svojim učeníkom pred nanebovstúpením povedal: „*Daná mi je všetka moc na nebi i na zemi. Choďte teda, učte všetky národy a krstite ich v mene Otca i Syna i Ducha Svätého a naučte ich zachovávať všetko, čo som vám prikázal*“(*Mt, 28, 18-20*). Určite je na mieste sa opýtať prečo Ježiš Kristus? Ako sme si istý, že je Boh, a nielen ďalší náboženský vodca a učiteľ? Na jednej strane o jeho Božstve vypovedajú skutky, ktoré konal za svojho života a ktoré jeho súčasníci zaznamenali: vzkriesenia z mŕtvych, uzdravenia z mnohých chorôb, vyslobodenie posadnutých zlými duchmi. No kľúčová udalosť pre našu vieru je jeho Zmŕtvychvstanie. Je mnoho svedkov, ktorí ho po jeho smrti a pochovaní stretli živého (porov.: Mt 28; Mk 16; Lk 24; Jn 20-21; Skutky apoštolov). Naša kresťanská viera, ako to vyjadril aj veľký apoštol svätý Pavol, stojí na jedinom základe a ním je Ježišovo zmŕtvychvstanie: „*A keď Kristus nevstal, vaša viera je márna a ešte stále ste vo svojich hriechoch. Potom aj tí, čo zosnuli v Kristovi, sú stratení. Ak len v tomto živote máme nádej v Kristovi, sme najúbohejší zo všetkých ľudí. Ale Kristus vstal z mŕtvych, prvotina zosnulých*“ (*1Kor 15, 17- 20*). Samotný apoštol Pavol je svedkom Ježišovho zmŕtvychvstania, keď po stretnutí so Zmŕtvychvstalým sa jeho život zmenil o 180 stupňov - z neúprosného prenasledovateľa kresťanov, horlivý apoštol Krista Ježiša (porov.: Sk 9). Preto Ježiš Kristus môže ako jediný dať Pravdivú a úplnú odpoveď na zmysel, pôvod a cieľ stvorenstva, teda aj každého človeka.

**Som katolík:** Som ten, kto verí, že Ježiš Kristus sa od svojho Nanebovstúpenia verne zjavuje prostredníctvom svojho nástroja tu na zemi a ním je Jedna, Svätá, Apoštolská, Katolícka Cirkev.

**Jedna:** Je jeden Boh, má jednu tvár, je stály, nemeniteľný... a keďže Cirkev je jeho „nástroj“ cez ktorý koná na tejto zemi, logicky z toho plynie, že môže byť len jedna Cirkev. Boh nie je schizofrenik 😊

**Svätá:** Lebo Boh, ktorý si Cirkev v Ježišovi Kristovi vyvolil, žije v nej, spravuje ju a vedie, je Svätý.

**Apoštolská:** Preto, lebo Kristovu náuku prijímame od apoštolov – svedkov, ktorých si Ježiš Kristus vyvolil, učil ich a poveril odovzdaním jeho života.

**Katolícka:** (všeobecná, univerzálna) Keďže Cirkev je nástrojom jediného pravého Boha, odovzdáva posolstvo, ktoré má univerzálnu platnosť. Je to posolstvo pre všetkých, lebo Boh chce, aby všetci poznali Pravdu a boli spasení (*porov.: 1Tim 2,4*).

Ak chceme poznať ktorá je tá pravá - Jedna, Svätá, Apoštolská, Katolícka - Kristova Cirkev, podľa usmernenia samého Ježiša, sa potrebujeme vrátiť na počiatok (porov.: Mt 19, Mk 10). Sám Ježiš ako sa môžeme dočítať v evanjeliách stanovil charakterové rysy svojej Cirkvi. Pri pohľade na počiatok Cirkvi a porovnaní jej podstatných vlastností a pohľade na súčasnú Katolícku Cirkev, nachádzame zhodu. Pre prehĺbenie v tejto tému odporúčam knižné tituly: Scott a Kimberly Hahn „*Naša cesta do Katolíckej Cirkvi*“ alebo Patrick Madrid „*Prekvapila ich pravda*“. Pri čítaní týchto kníh som sa na mnohých miestach so slzami v očiach zastavil a ďakoval Bohu za dar Katolíckej Cirkvi, do ktorej môžem patriť. Na druhej strane som si uvedomoval ako mnohí katolíci nevedia doceniť poklad, ktorí im Boh cez Katolícku Cirkev ponúka. Často nás to učia tí, ktorí neboli katolíkmi a intenzívnym, niekoľko ročným hľadaním sa do Katolíckej Cirkvi dopracovali.